b'\n_START_ARTICLE_\nGran\xc3\xa5sen\n_START_SECTION_\nHistoria\n_START_PARAGRAPH_\nEnsimm\xc3\xa4inen hyppyrim\xc3\xa4ki Trondheimiin rakennettin vuonna 1899 Gr\xc3\xa5kallen-vuoren rinteelle. Vuonna 1940 avattiin ensimm\xc3\xa4iset Gran\xc3\xa5sen-hyppyrim\xc3\xa4et, suurempi oli aikanaan normaalim\xc3\xa4ki. Avajaiskilpailun normaalim\xc3\xa4ess\xc3\xa4 voitti Birger Ruud._NEWLINE_Ensimm\xc3\xa4inen remontointi tapahtui vuonna 1952, jolloin pien- ja normaalim\xc3\xa4ki valmisteltiin vuoden 1953 Norjan mestaruuskilpailuja varten. Valmistelujen yhteydess\xc3\xa4 normaalim\xc3\xa4ki valaistiin. Suurm\xc3\xa4ki rakennettiin vuosina 1959\xe2\x80\x931960, johon my\xc3\xb6s rakennettiin valaistus._NEWLINE_Vuoden 1970 Norjan mestaruuskilpailuja varten rakennettin normaalim\xc3\xa4keen katsomo, valaistus uusittiin ja rakennettiin Norjan ensimm\xc3\xa4inen s\xc3\xa4hk\xc3\xb6inen tulostaulu. Vuonna 1977 normaalim\xc3\xa4ke\xc3\xa4 remontoitiin ja remontissa K-piste siirrettiin 64 metriin ja alastulorinteeseen asennettiin muovitus._NEWLINE_Vuonna 1980 entinen suurm\xc3\xa4ki remontoitiin vastaamaan FIS:n vaatimuksia. Remontin j\xc3\xa4lkeen K-piste oli 78 metriss\xc3\xa4. My\xc3\xb6s pienm\xc3\xa4ke\xc3\xa4 remontoitiin, remontin yhteydess\xc3\xa4 rakennettiin valaistus ja K-piste asetettiin 38 metriin. Vuonna 1983 rakennettiin hiihtohissi entiseen suurm\xc3\xa4keen vuoden 1984 nuorten maailmanmestaruuskilpailuja varten._NEWLINE_Vuonna 1987 K38-m\xc3\xa4en alastulorinteeseen asennettiin muovitus. Vuonna 1988 vanhan suurm\xc3\xa4en FIS-sertifikaatti umpeutui ja vuonna 1990 se hyl\xc3\xa4ttiin, kun uudet suur- ja normaalim\xc3\xa4et valmistuivat._NEWLINE_Vuonna 1990 rakennettiin uudet muovitetut suur- ja normaalim\xc3\xa4et hieman oikealla vanhoista Gran\xc3\xa5sen Rekruttsenterin m\xc3\xa4ist\xc3\xa4 vuoden 1997 maailmanmestaruuskilpailuja varten. Hyppyrim\xc3\xa4kien K-pisteet sijaitsivat 120 metriss\xc3\xa4 ja 90 metriss\xc3\xa4. Vuonna 2008 niit\xc3\xa4 remontoitiin ja remontissa alastulorinteet muotoiltiin uudelleen ja niihin vaihdettiin muovitus. Remontissa suurm\xc3\xa4en K-piste siirrettiin 120 metrist\xc3\xa4 123 metriin ja HS-piste siirrettiin 131 metrist\xc3\xa4 140 metriin, vuonna 2013 K-piste siirrettiin 124 metriin._NEWLINE_Vuonna 2009 aloitettiin suunnittelemaan Gran\xc3\xa5sen Rekruttsenterin laajentamista ja kes\xc3\xa4ll\xc3\xa4 2010 alkoi rakennusty\xc3\xb6projekti uusien K28-, K16-, K10- ja K3-luonnonm\xc3\xa4kien rakentamiseksi. My\xc3\xb6s vanha normaalim\xc3\xa4ki remontoitiin ja K-piste siirrettiin 64 metrist\xc3\xa4 60 metriin ja HS-pisteeksi asetettiin 65 metri\xc3\xa4, sek\xc3\xa4 umpeenkasvanut K78-m\xc3\xa4ki purettiin. Jo talvella 2011 uusia m\xc3\xa4ki\xc3\xa4 k\xc3\xa4ytettiin harjoitustoiminnassa. Kes\xc3\xa4ll\xc3\xa4 2011 uusittiin hiihtohissi ja K28-, K16- ja K10-m\xc3\xa4kien alastulorinteet muovitettiin. Kes\xc3\xa4ll\xc3\xa4 2012 my\xc3\xb6s K60-m\xc3\xa4en alastulorinteeseen asennettiin muovitus, ja kes\xc3\xa4ll\xc3\xa4 2017 HS-piste siirrettiin 68 metriin. Vuosina 2017\xe2\x80\x932018 my\xc3\xb6s pienm\xc3\xa4ki remontoitiin, K-piste siirrettiin 38 metrist\xc3\xa4 40 metriin ja muun muassa alastulorinteen muovitus uusittiin.\n_START_SECTION_\nArvokilpailuvoittajat\n_START_PARAGRAPH_\nVuoden 1984 nuorten MM-kilpailuissa m\xc3\xa4kihyppykilpailun voitti t\xc5\xa1ekkoslovakialainen Martin \xc5\xa0vagerko._NEWLINE_Vuoden 1997 MM-kilpailuissa normaalim\xc3\xa4en kilpailun voitti Janne Ahonen, suurm\xc3\xa4en kilpailun voitti japanilainen Masahiko Harada ja joukkuekilpailun voitti Suomi joukkueella Ari-Pekka Nikkola, Jani Soininen, Mika Laitinen ja Janne Ahonen.\n_START_SECTION_\nGran\xc3\xa5sen W-123\n_START_PARAGRAPH_\nGran\xc3\xa5sen W-123 on Norjan toiseksi suurin hyppyrim\xc3\xa4ki Vikersundbakkenin j\xc3\xa4lkeen. Se valmistui vuonna 1990 vuoden 1997 maailmanmestaruuskilpailuja varten. Vuodesta 1991 l\xc3\xa4htien siit\xc3\xa4 on hyp\xc3\xa4tty maailmancupia vuosittain lukuun ottamatta muutamaa poikkeusta. Viimeisin uudistus m\xc3\xa4ess\xc3\xa4 tehtiin vuonna 2008, kun K-piste siirrettiin 120 metrist\xc3\xa4 123 metriin ja HS-piste siirrettiin 131 metrist\xc3\xa4 140 metriin alastulorinteen montun syvent\xc3\xa4misen my\xc3\xb6t\xc3\xa4. Vuonna 2013 K-piste siirrettiin 124 metriin.'